Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
Lumu luimpe lufunda kudi Matayi
12:1-50
-
Yezu udi “Mukalenge wa Nsabatu” (1-8)
-
Muntu wa tshianza tshiuminyine udi wondopibua (9-14)
-
Muena mudimu munanga wa Nzambi (15-21)
-
Bademon badi bipatshibua ku nyuma muimpe (22-30)
-
Mpekatu udi kayi ufuidibua luse (31, 32)
-
Mutshi mumanyina ku bimuma biawu (33-37)
-
Tshimanyinu tshia Yona (38-42)
-
Padi nyuma wa bukoya upingana (43-45)
-
Mamuende wa Yezu ne bana babu ba balume (46-50)
12 Tshikondo atshi, Yezu wakapitshila mu madimi a ntete ya blé dituku dia Nsabatu. Bayidi bende bakumvua nzala, kutuadijabu kutula miepu ya ntete, badia.+
2 Pakamona Bafalese bualu ebu, bakamuambila ne: “Tangila! Bayidi bebe badi benza bualu budi mikenji mikandike dituku dia Nsabatu.”+
3 Yeye wakabambila ne: “Kanuvua babale tshivua Davidi muenze pavuaye yeye ne bantu bavuaye nabu bumvue nzala anyi?+
4 Muvuaye mubuele mu nzubu wa Nzambi, kudiabu mampa a mulambu,+ tshintu tshivua mikenji kayiyi yimuanyishila yeye anyi bantu bavua nende bua kudia, kadi anu bakuidi nkayabu anyi?+
5 Peshi kanuena babale mu Mikenji ne: mu matuku a Nsabatu bakuidi mu ntempelo badi banyanga Nsabatu ne bashala kabayi ne dipila anyi?+
6 Kadi ndi nnuambila ne: tshidi tshinene kupita ntempelo tshidi muaba eu.+
7 Kadi, bu nuenu bumvue tshidi mêyi aa umvuija: ‘Ndi musue luse,+ tshiena musue mulambu,’+ kanuvua mua kupisha bantu badi kabayi ne dipila to.
8 Bualu Muana wa muntu udi Mukalenge wa Nsabatu.”+
9 Pakumbukaye muaba au, wakaya mu nsunagoga wabu,
10 ne monayi! kuvua muntu mukuabu uvua ne tshianza tshiuminyine!+ Nunku bakamuebeja ne: “Mbianyishibue bua kuondopa dituku dia Nsabatu anyi?” bua bamone mua kumubanda.+
11 Yeye wakabambila ne: “Nuenu bikale ne mukoko umue ne mukoko au udi ukuluka mu tshina dituku dia Nsabatu, kudiku muntu wa munkatshi muenu wabenga kuwukuata ne kuwupatula anyi?+
12 Kadi netuambe tshinyi bua muntu udi ne mushinga wa bungi kupita mukoko! Nunku, mbianyishibue bua kuenza bualu buimpe dituku dia Nsabatu.”
13 Pashishe wakambila muntu au ne: “Olola tshianza tshiebe.” Yeye kutshiolola, tshiakakana bu tshianza tshikuabu.
14 Kadi Bafalese bakapatuka, kumuelelabu tshifufu bua kumushipa.
15 Pakamanya Yezu bualu abu, wakumbuka muaba au. Bantu ba bungi bakamulonda pabu,+ yeye wakabondopa bonso,
16 kadi wakabakandika bikole bua kabambidi bantu bualu buende to,+
17 bua kukumbaja tshivuabu bambe ku butuangaji bua muprofete Yeshaya, wakamba ne:
18 “Monayi! Muena mudimu wanyi+ undi musungule, undi munange, undi muanyishe!+ Nenteke nyuma wanyi pambidi pende,+ nealeje bisamba tshidi kulumbuluisha kuakane.
19 Kakutanda,+ anyi kuela mbila, peshi muntu kakumvua dîyi diende mu misesu minene.
20 Kakuzaza dilenge didibu baboze, kakujima mukaba wa muendu udi ufuima+ too ne padiye ukokesha bua kutuala kulumbuluisha kuakane.
21 Bushuwa, bisamba nebitekemene mu dîna diende.”+
22 Pashishe, bakamutuadila muntu uvuabu bakuate kudi demon, uvua mpofu ne kamama, wakamuondopa, nunku muntu uvua kamama au uvua mua kuakula ne kumona.
23 Nunku, misumba yonso ya bantu yakakema bikole, kutuadijabu kuamba ne: “Eu kena mua kuikala Muana wa Davidi anyi?”
24 Pakumvua Bafalese bualu ebu, bakamba ne: “Muntu eu udi wipata bademon ku diambuluisha dia Belezebula, mfumu wa bademon.”+
25 Bu muvuaye mumanye meji abu, wakabambila ne: “Bukalenge buonso budi bupanduluke budi bubutuka, ne tshimenga tshionso anyi nzubu yonso udi mupanduluke kakushindama to.
26 Bia muomumue, bikala Satana wipata Satana, mmupanduluke yeye nkayende; nunku, mmunyi muashindama bukalenge buende?
27 Kabidi, bingikala meme ngipata bademon ku diambuluisha dia Belezebula, kadi bana benu badi babipata ku diambuluisha dia nganyi? Ke bualu kayi bobu nebikale balumbuluishi benu.
28 Kadi bingikala ngipata bademon ku diambuluisha dia nyuma wa Nzambi, Bukalenge bua Nzambi mbumane kufika bushuwa kunudi.+
29 Anyi, mmunyi mudi muntu mua kubuela mu nzubu mua muntu wa bukole, kunyenga bintu biende, bikalaye kayi muanji kusuika muntu wa bukole au? Dîba adi udi mua kupawula nzubu wende.
30 Muntu yonso udi kayi ku luseke luanyi mmuluishi wanyi, muntu yonso udi kayi usangisha nanyi udi umuangalaja.+
31 “Bua bualu ebu, ndi nnuambila ne: Nebafuile bantu luse bua mpekatu ne bipendu bia mishindu yonso, kadi kabakubafuila luse bobu bapende nyuma nansha.+
32 Tshilejilu, muntu yonso udi wakula bibi bua Muana wa muntu, nebamufuile luse;+ kadi muntu yonso udi wakula bibi bua nyuma muimpe, kabakumufuila luse to, nansha mu ndongoluelu wa malu eu, nansha mu eu utshilualua.+
33 “Anyi nuenza bua mutshi wikale muimpe ne bimuma biawu bikale bimpe peshi nuenza bua mutshi wikale mubole ne bimuma biawu bikale bibole, bualu badi bamanyina mutshi ku bimuma biawu.+
34 Nuenu bana ba nyoka,+ mmunyi munudi mua kuamba malu mimpe nuenu bikale bantu babi? Bualu mukana mudi muamba anu malu adi mavulangane mu muoyo.+
35 Muntu muimpe udi upatula bintu bimpe mu tshibutshilu tshiende tshimpe, kadi muntu mubi udi upatula bintu bibi mu tshibutshilu tshiende tshibi.+
36 Ndi nnuambila ne: mu Dituku dia Dilumbuluisha, bantu nebalumbulule+ bua dîyi dionso dia patupu didibu bamba;
37 bualu nebakubale muntu muakane bua mêyi ebe, ne nebakupishe bua mêyi ebe.”
38 Pashishe, bamue bafundi ne Bafalese bakamuandamuna ne: “Mulongeshi, tudi basue kumona tshimanyinu tshifumina kuudi.”+
39 Wakabandamuna ne: “Tshipungu tshia bantu babi ne bena masandi tshidi tshitungunuka ne kukeba tshimanyinu, kadi kabakubapesha tshimanyinu tshikuabu anu tshimanyinu tshia muprofete Yona.+
40 Bualu anu bu muvua Yona muenze matuku asatu, munya ne butuku, munda mua mushipa munene,+ nunku Muana wa muntu neenze matuku asatu, munya ne butuku, munda mua buloba.+
41 Bantu ba mu Niniwe nebajuke dîba dia dilumbuluisha pamue ne tshipungu tshia bantu etshi ne bobu nebabapishe, bualu bavua banyingalale bua mpekatu yabu bua malu avua Yona muyishe.+ Kadi monayi! tshidi tshipite Yona tshidi muaba eu.+
42 Nebajule mukalenge mukaji wa ku sud dîba dia dilumbuluisha pamue ne tshipungu tshia bantu etshi ne yeye neatshipishe, bualu wakafumina ku ntengu ya buloba bua kuteleja meji a Solomo.+ Kadi monayi! tshidi tshipite Solomo tshidi muaba eu.+
43 “Padi nyuma wa bukoya upatuka munda mua muntu, udi upitshila miaba idi kayiyi mâyi wenda ukeba muaba wa kuikishila, kadi kena upeta muaba nansha umue.+
44 Pashishe, udi wamba ne: ‘Nempingane mu nzubu muanyi mumvua mupatuke,’ padiye ufika, udi usangana nzubu munda mutupu, kadi mukomba mutokesha ne mulengeja.
45 Pashishe udi uya, wangata nyuma mikuabu muanda mutekete mibi kumupita yeye, yoyi mimane kubuela munda, idi isombelamu; nunku nsombelu wa ndekelu wa muntu au udi ulua mubi menemene kupita wa kumpala.+ Ke muikalabi kabidi bua tshipungu tshia bantu babi etshi.”
46 Patshivuaye wakula ne misumba ya bantu, mamuende ne bana babu+ bavua bimane pambelu, bakeba bua kuyukila nende.+
47 Nunku muntu mukuabu wakamuambila ne: “Tangila! Mamuebe ne bana benu mbimane pambelu, bakeba kuyukila nebe.”
48 Yeye wakandamuna muntu uvua mumuambile au ne: “Mamuanyi nnganyi? Bana betu mbanganyi?”
49 Wakolola tshianza ufunkuna bayidi bende, wamba ne: “Tangila! Mamuanyi ne bana betu!+
50 Bualu muntu yonso udi wenza disua dia Tatu wanyi udi mu diulu, yeye eu ke muanetu wa balume, muanetu wa bakaji, ne mamuanyi.”+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Matayi 12
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg
lua_Latn lua_Latn lua_Latn lua_Latn unk unk lua_Latn unk lua_Latn unk lua_Latn unk lua_Latn unk lua_Latn unk lua_Latn unk lua_Latn unk lua_Latn unk lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn kon_Latn kon_Latn lua_Latn lua_Latn lua_Latn lua_Latn eng_Latn